《一枝春 淡巴菰》
清代·沈蕊

海岛移来，倩并刀、镂就千丝金碎。筠筒石火，尽是间中生计。

吹兰吐麝，更销尽、薄寒残醉。多只恐，万缕成灰，剩有断纹心字。

氤氲绣屏香细。罥窗纱袅袅，未输沉水。瑶阶伫立，散作半帘花气。

熏炉夜暖，倚珊枕、几回曾记。偏喜得、频递春纤，小鬟解事。

作者简介：字芷芗，嘉兴人，观察涛女，桐乡劳介甫室。